Na temelju čl. 48.st.1 toč.4 Zakona o lokalnoj i područnoj (regionalnoj ) samoupravi (Narodne novine, br. [33/01](https://www.zakon.hr/cms.htm?id=260), [60/01](https://www.zakon.hr/cms.htm?id=261), [129/05](https://www.zakon.hr/cms.htm?id=262), [109/07](https://www.zakon.hr/cms.htm?id=263), [125/08](https://www.zakon.hr/cms.htm?id=264), [36/09](https://www.zakon.hr/cms.htm?id=265), [36/09](https://www.zakon.hr/cms.htm?id=266), [150/11](https://www.zakon.hr/cms.htm?id=267), [144/12](https://www.zakon.hr/cms.htm?id=268), [19/13](https://www.zakon.hr/cms.htm?id=285), [137/15](https://www.zakon.hr/cms.htm?id=15727), [123/17](https://www.zakon.hr/cms.htm?id=26157), [98/19](https://www.zakon.hr/cms.htm?id=40763), [144/20](https://www.zakon.hr/cms.htm?id=46702)), čl.36. Statuta Grada Makarske (Glasnik Grada Makarske 8/18, 14/18 i 9/20), čl.10. st.3. toč.1. Zakona o turističkim zajednicama i promicanju hrvatskog turizma (Narodne novine, br. [52/19](https://www.zakon.hr/cms.htm?id=44143), [42/20](https://www.zakon.hr/cms.htm?id=44141)) te čl. 2, 3. i 4. Pravilnika o javnoj turističkoj infrastrukturi (Narodne novine, br. 131/09) Gradsko vijeće Grada Makarske na sjednici održanoj dana \_\_\_\_\_\_\_\_\_\_\_\_\_ 2021.g., donosi

**ODLUKU  
 o ustupanju na upravljanje Turističkog informativnog centra za posjetitelje Turističkoj zajednici Grada Makarske**

Članak 1.

Ovom Odlukom prenosi se pravo upravljanja javnom turističkom infrastrukturom Turističko informativnim centrom za posjetitelje (u daljnjem tekstu: Centar za posjetitelje) Turističkoj zajednici Grada Makarske (u daljnjem tekstu: Turistička zajednica) s ciljem ostvarenja zajedničke i željene vizije Grada Makarske kao turističke destinacije.

Javnu turističku infrastrukturu iz st. 1. ovog članka čini poslovni prostor Centra za posjetitelje na adresi Obala kralja Tomislava 16, u Makarskoj, površine 121,81 m², u vlasništvu Grada Makarske.

Članak 2.

Javnom turističkom infrastrukturom smatra se javna infrastruktura koja na području turističke destinacije izravno ili neizravno utječe na razvoj pozitivnih efekata turizma i turističke ponude.

Članak 3.

Pravo upravljanja javnom turističkom infrastrukturom prenosi se Turističkoj zajednici na razdoblje od 10 godina.

Ustupanje na upravljanje Centra za posjetitelje Turističkoj zajednici daje se bez naknade.

Članak 4.

Pravo upravljanja javnom turističkom infrastrukturom Centrom za posjetitelje obuhvaća marketing i strategiju pozicioniranja, izgradnja jake *online* prisutnosti na tržištu i razvoj sustava informiranja i upravljanja iskustvom posjetitelja, pravo određivanja ostalih uvjeta i načina korištenja javne turističke infrastrukture od strane posjetitelja, uvažavajući njihove interese i interese Grada Makarske i obavljanje drugih poslova i zadaća u funkciji razvoja turizma i destinacije, koji nisu u suprotnosti sa zakonom i drugim propisom.

Članak 5.

Turistička zajednica dužna je upravljati javnom turističkom infrastrukturom koja je predmet ove Odluke pažnjom dobrog gospodara.

Članak 6.

Turistička zajednica će upravljanje javnom turističkom infrastrukturom Centrom za posjetitelje, na adresi Obala kralja Tomislava 16 u Makarskoj urediti internima aktima.

Članak 7.

Sredstva ostvarena od upravljanja Centrom za posjetitelje Turistička zajednica će koristiti za potrebe organiziranja poslova upravljanja Centrom za posjetitelje i za izvršavanje svojih zakonom propisanih zadaća.

Izvješće o ostvarenim prihodima i njihovu utrošku Turistička zajednica dužna je dostaviti Gradskom vijeću Grada Makarske u sklopu redovnih financijskih izvješća.

Članak 8.

Ugovorom između Grada Makarske i Turističke zajednice o ustupanju upravljanja javnom turističkom infrastrukturom Centrom za posjetitelje utvrdit će se međusobna prava i obveze, a sukladno odredbama propisa koji regulira obvezne odnose i odredbama ove Odluke.

Ovlašćuje se gradonačelnik Grada Makarske na sklapanje Ugovora o ustupanju i upravljanju javnom turističkom infrastrukturom Centrom za posjetitelje s Turističkom zajednicom.

Članak 9.

Ova Odluka stupa na snagu osmog dana od dana objave u Glasniku Grada Makarske.

Klasa:372-01/21-01/2

Ur.broj:2147/01-03/3-21-2

Makarska, \_\_\_\_\_\_\_\_\_\_\_\_ 2021.g.

  Predsjednik Gradskog vijeća

Marko Ožić Bebek, dr.med.

**O b r a z l o ž e n j e**

Prema čl.10. st.3. toč.1. Zakona o turističkim zajednicama i promicanju hrvatskog turizma (Narodne novine, br. [52/19](https://www.zakon.hr/cms.htm?id=44143), [42/20](https://www.zakon.hr/cms.htm?id=44141)) propisano je da turistička zajednica može upravljati javnom turističkom infrastrukturom danom na upravljanje od strane lokalne, odnosno područne (regionalne) samouprave.

Člankom 2. Pravilnika o javnoj turističkoj infrastrukturi (Narodne novine, br. 131/09 - u daljnjem tekstu: Pravilnik) propisano je, između ostalog, da se javnom turističkom infrastrukturom, u smislu tog Pravilnika, smatra javna infrastruktura koja na području turističke destinacije izravno ili neizravno utječe na razvoj turizma i turističke ponude.

Odredbom čl.3. Pravilnika propisano je, infrastrukturu iz čl.2. tog Pravilnika, koja predstavlja javno dobro, ustupljenu od strane jedinice lokalne, odnosno područne (regionalne) samouprave turistička zajednica može preuzeti pod uvjetom da se radi o preuzimanju iste bez naknade.

Odredbom čl. 4. Pravilnika, propisano je da infrastruktura iz čl.2 toga Pravilnika, koja je u vlasništvu jedinice lokalne, odnosno područne (regionalne) samouprave, turistička zajednica može preuzet na upravljanje pod uvjetima određenim međusobnim ugovorom, a sukladno odredbama propisa koji regulira obvezne odnose.

Cilj koji se želi postići ovom Odlukom je aktivirati navedenu gradsku imovinu, kako bi se takvom imovinom učinkovitije upravljalo i implementiralo je u turističku ponudu, koja će Gradu Makarskoj, kao turističkoj destinaciji omogućiti profilaciju destinacije na veću razinu odnosno veće kvalitete, a u konačnosti, osigurati uvjete za razvoj turizma o kojemu, u okviru svog samoupravnog djelokruga, vodi brigu Grad Makarska.

Slijedom svega naprijed navedenog, predlaže se Gradskom vijeću Grada Makarske usvajanje Odluke o ustupanju na upravljanje Turističkog informativnog centra za posjetitelje Turističkoj zajednici Grada Makarske.

Gradonačelnik

Jure Brkan, dipl.oec.